b'\n_START_ARTICLE_\nGlazgas\n_START_SECTION_\nIstorija\n_START_PARAGRAPH_\nVietov\xc4\x97 apie Klaido up\xc4\x99 buvo apgyvendinta keli t\xc5\xabkstantme\xc4\x8diai atgal, vietiniai vert\xc4\x97si \xc5\xbevejyba. Rom\xc4\x97n\xc5\xb3 Britanijos laikais teritorijoje b\xc5\xabta sargybos post\xc5\xb3. Siekdami atskirti Britanij\xc4\x85 nuo kelt\xc5\xb3 ir pikt\xc5\xb3 Kaledonijos senov\xc4\x97s rom\xc4\x97nai apylink\xc4\x97se pastat\xc4\x97 Antonino sien\xc4\x85. Pat\xc4\xaf Glazgo miest\xc4\x85 VI a., sp\xc4\x97jama, \xc4\xafk\xc5\xabr\xc4\x97 krik\xc5\xa1\xc4\x8dioni\xc5\xb3 misionierius \xc5\xa0v. Mungo. Vietov\xc4\x97je prie upelio, kur dabar stovi Glazgo katedra, jis \xc4\xafsteig\xc4\x97 ba\xc5\xbeny\xc4\x8di\xc4\x85. Glazgas netruko tapti religiniu centru ir i\xc5\xa1sipl\xc4\x97sti. _NEWLINE_Glazgo universiteto \xc4\xafk\xc5\xabrimas 1451 m. ir vietos vyskupijos statuso pak\xc4\x97limas iki Glazgo arkivyskupijos 1492 m. sustiprino miesto religin\xc4\x99 ir edukacin\xc4\x99 svarb\xc4\x85, po ko sek\xc4\x97 at\xc4\x97j\xc4\x99 gerov\xc4\x97s laikai. Tuomet miestas vert\xc4\x97si i\xc5\xa1 prekybos \xc5\xbeem\xc4\x97s \xc5\xabkio produktais, alumi ir \xc5\xbe\xc5\xabkl\xc4\x97s i\xc5\xa1tekliais, vytinta la\xc5\xa1i\xc5\xa1a ir silk\xc4\x97s buvo eksportuojamos \xc4\xaf Europ\xc4\x85 ir Vidur\xc5\xbeemio j\xc5\xabros region\xc4\x85._NEWLINE_Glazgo reik\xc5\xa1m\xc4\x97 dar labiau i\xc5\xa1augo pramon\xc4\x97s perversmo laikotarpiu. Kadangi kra\xc5\xa1tas buvo turtingas gele\xc5\xbeies bei kalkakmenio i\xc5\xa1tekliais, o uostas buvo \xc4\xafsik\xc5\xabr\xc4\x99s strategi\xc5\xa1kai patogioje vietoje ir pakankamai gerai i\xc5\xa1pl\xc4\x97totas, \xc4\x8dia vyravo laiv\xc5\xb3 statyba, akmens anglies bei plieno pramon\xc4\x97. Apie 1800 m. imtasi kurti pilietines institucijas, kaip antai vien\xc4\x85 pirm\xc5\xb3j\xc5\xb3 pasaulyje policijos padalin\xc4\xaf. 1821 m. Glazgas gyventoj\xc5\xb3 skai\xc4\x8diumi pralenk\xc4\x97 Edinburg\xc4\x85. Baigiantis XIX a. Glazgas buvo tap\xc4\x99s antru svarbiausiu imperijos miestu, \xc4\x8dia buvo perkraunama daugiau kaip pus\xc4\x97 Britanijos j\xc5\xabrini\xc5\xb3 krovini\xc5\xb3. Be pirmaujan\xc4\x8dios laiv\xc5\xb3 statybos, in\xc5\xbeinerijos, ma\xc5\xa1in\xc5\xb3, tilt\xc5\xb3 statybos, chemijos, sprogmen\xc5\xb3, anglies ir naftos pramoni\xc5\xb3, Glazge taip pat reik\xc5\xa1mingai verstasi tekstil\xc4\x97s, drabu\xc5\xbei\xc5\xb3, kilim\xc5\xb3 gamybos, odos apdirbimo, bald\xc5\xb3 gamybos, puodininkyst\xc4\x97s, maisto, g\xc4\x97rim\xc5\xb3 ir cigare\xc4\x8di\xc5\xb3 gamybos pramon\xc4\x97mis, taip pat spauda ir leidyba._NEWLINE_Glazgas tapo vienu i\xc5\xa1 pirm\xc5\xb3j\xc5\xb3 Europos miest\xc5\xb3, kuri\xc5\xb3 gyventoj\xc5\xb3 skai\xc4\x8dius pasiek\xc4\x97 milijon\xc4\x85._NEWLINE_XX a. pr. miesto pl\xc4\x97tra sustojo. Glazg\xc4\x85, kaip ir daugel\xc4\xaf, paveik\xc4\x97 pokario recesija, o v\xc4\x97liau ir Did\xc5\xbeiosios ekonomin\xc4\x97s kriz\xc4\x97s padariniai. Antrojo pasaulinio karo \xc4\xafkar\xc5\xa1tyje miesto ekonomika atsigavo. \xc5\xa0is bumas t\xc4\x99s\xc4\x97si ir pokario laikotarpiu, pik\xc4\x85 pasiek\xc4\x99s ties 6-uoju de\xc5\xa1imtme\xc4\x8diu. Ta\xc4\x8diau apie 7-\xc4\x85j\xc4\xaf am\xc5\xbeiaus de\xc5\xa1imtmet\xc4\xaf pramon\xc4\x97s augimas tokiose \xc5\xa1alyse kaip Japonija ir Vakar\xc5\xb3 Vokietija v\xc4\x97l susilpnino daugel\xc4\xaf miesto pirmaujan\xc4\x8di\xc5\xb3 pramon\xc4\x97s \xc5\xa1ak\xc5\xb3._NEWLINE_D\xc4\x97l to Glazg\xc4\x85 apniko ilgas santykinis ekonominis nuosmukis ir sparti deindustrializacija, d\xc4\x97l kurios atsirado didelis nedarbo lygis, urbanizacinis nykimas, s\xc4\x85lygoj\xc4\x99 gyventoj\xc5\xb3 skai\xc4\x8diaus ma\xc5\xbe\xc4\x97jim\xc4\x85, prast\xc4\x97jan\xc4\x8di\xc4\x85 gyventoj\xc5\xb3 gerov\xc4\x99 ir sveikat\xc4\x85.\n_START_SECTION_\n\xc5\xa0vietimas ir mokslas\n_START_PARAGRAPH_\nGlazgas garsus savo auk\xc5\xa1tosiomis mokyklomis, kuri\xc5\xb3 mieste yra net keturios: XV am\xc5\xbeiuje \xc4\xafkurtas Glazgo universitetas (University of Glasgow), Stratklaido universitetas (University of Strathclyde), Glazgo Kaledonijos universitetas (Glasgow Caledonian University) ir Vakar\xc5\xb3 \xc5\xa0kotijos universitetas (University of West Scotland). Be to, yra keli pedagoginiai koled\xc5\xbeai, universitetin\xc4\x97s ligonin\xc4\x97s, tokios kaip Glazgo karali\xc5\xa1koji ligonin\xc4\x97 (Glasgow Royal Infirmary), Karali\xc5\xa1koji \xc5\xa1kot\xc5\xb3 muzikos ir dramos akademija (Royal Scottish Academy of Music and Drama), Glazgo men\xc5\xb3 mokykla (Glasgow School of Art) ir dar de\xc5\xa1imt koled\xc5\xbe\xc5\xb3, kuriuose vyksta auk\xc5\xa1tojo mokslo studijos. Glazgo universitetas priklauso elitini\xc5\xb3 Did\xc5\xbeiosios Britanijos universitet\xc5\xb3 grupei (Russell Group), taip pat yra pasaulin\xc4\x97s organizacijos Universitas 21 \xc4\xafk\xc5\xabr\xc4\x97jas._NEWLINE_Glazge mokosi daugiau nei 168 t\xc5\xabkstan\xc4\x8diai student\xc5\xb3 ir tai yra did\xc5\xbeiausias skai\xc4\x8dius \xc5\xa0kotijoje, bei antras visoje Jungtin\xc4\x97je Karalyst\xc4\x97je.'